google/wiki40b huggingface dataset:
Papa Dee

Biografi

Papa Dee gjorde sine første liveopptredener på midten av 1980-tallet i Göteborgsbandet Sockerbeat og etterfølgeren Beat About the Bush, blant annet på singelen Galloping Gourmet/Undo i 1986. Tidligere hadde han DJ-et på flere av de årlige «Bob Marley Tribute»-sound systems som reggaeprofilen Ras Jhoe arrangerte i Göteborg. 
Major label-debuten fikk han i 1988 med singelen Funky Raggamuffin/Let the Music Play som er en blanding av dancehall og hiphop utgitt på Telegram Records Stockholm, produsert av Magnus Frykberg. Han ble samtidig medlem i gruppen Stonefunkers, der han i noen år var rapper.
Etter noen singler i samarbeid med Rob'n'Raz valgte han igjen å bli soloartist. Han fikk sitt gjennombrudd i 1990 da han slapp skiven Lettin' Off Steam, i hovedsak en hiphop- og dancehallskive produsert av Bomkrash. Den neste One Step Ahead hadde også sterke element av soul og reggae, en nyhet var også at han sang blandet med rapping. Original Master, som kom i 1994, produsert av Denniz Pop ved Cheiron, var ytterligere et stilmessig steg der eurodisco og dance blandes sammen med de tidigere stilene. På skiven finnes coverlåten The First Cut Is the Deepest som til dags dato har vært hans kommersielt mest vellykkede låt. 
På 1990- og 2000-tallet har han gitt ut flere album, ofte i samarbeid med Desmond Foster. Han er også del av det amerikanske musikkollektivet Brooklyn Funk Essentials.
Papa Dee er gift med fotomodellen Andrea Hedström Wahlgren.
Våren 2008 ledet han programmet Papa's kappsäck på SVT der han reiste rundt i verden og traff musikere og spilte med dem.
Den 13. september 2008 ble Daniel Wahlgren grepet mistenkt for grov mishandling av sin hustru Andrea Wahlgren. 20. oktober samme år ble han dømt av tingretten til 70 dagsbøter á 120 kroner for (ringa) mishandling og for å ha dyttet sin hustru i en husvegg.
Maria, Klopas hustru

Maria, Klopas hustru, i Det nye testamente

I Johannesevangeliet står det at hun var Jesu mors søster. Det blir ofte tolket slik at hun var Marias, Jesu mor, svigerinne. Hun var en av kvinnene som sto ved Jesu kors. Hun var også en av dem som kom for å salve Jesus ifølge Markusevangeliet.
Asiamesterskapet i beachhåndball 2013

Asiamesterskapet i beachhåndball 2013 ble arrangert 8. - 16. mai 2013 i Hongkong. Dette var det fjerde Asiamesterskapet i beachhåndball.
Silvio Leonard

Panamerikanske leker

Leonard var tre ganger panamerikansk mester, 1975 på 100 meter og i 1979 på 100- og 200 meter.
James Prescott Joule

Liv

James var sønnen til Benjamin Joule (1784–1858), en velstående brygger, og ble undervist  hjemme til 1834 da han, sammen med sin eldre bror Benjamin, ble sendt for å studere under John Dalton ved Manchester Literary and Philosophical Society. De to brødrene fikk bare to års utdanning da Dalton måtte pensjonere seg følgende et hjerneslag. Til tross for deres korte periode sammen gjorde Daltons, samt hans kollegers (kjemiker William Henry) og ingeniørene Peter Ewart og Eaton Hodgkinson), undervisning inntrykk på James. James ble siden undervist av John Davis. Joule var fascinert av elektrisitet, han og broren eksperimenterte ofte ved å gi hverandre og familiens tjenere elektriske sjokk.
Joule jobbet som bestyrer ved familiens bryggeri til det ble solgt i 1854. Mange år før dette begynte han å undersøke muligheten for å bytte ut bryggeriets dampmotorer med nyoppfunnede elektriske motorer. I 1838 ble hans første vitenskapelige avhandlinger om elektrisitet del av Annals of Electricity, et vitenskapelig magasin grunnlagt og drevet av John Davis kollega William Sturgeon. I 1840 oppdaget James Joules lov og håpet å imponere Royal Society, men ble avfeid som en amatør. Da Sturgeon flyttet til Manchester i 1840 ble han og Joule kjernen i en sirkel av byens intellektuelle. Begge var enige om at vitenskap og teologi kunne og burde være integrerte. Joule begynte siden å undervise ved Sturgeons Royal Victoria Gallery of Practical Science.
Joule publiserte i 1840 påstanden om at mengden varme per sekund som utvikles i en strømførende ledning, er proporsjonal med den elektriske motstanden i ledningen og kvadratet av strømmen.
I 1843 bestemte han mengden arbeid som trengtes for å produsere en enhet varme. Han brukte mange, stadig mer nøyaktige, metoder for å oppnå dette. Den første var ved å måle temperaturøkningen, strømmen og det mekaniske arbeidet som var et resultat av roteringen av en liten elektromagnet i vannet mellom to magnetpoler.
I 1852 oppdaget Joule, sammen med Lord Kelvin, at når en gass utvider seg uten å utføre et ytre arbeid, synker temperaturen til gassen. Dette blir kalt Joule-Kelvin-effekten.
Etter lang tids sykdom døde James Prescott Joule i sitt hjem i Sale.
Bartrær

Utvikling

De første trærne var trebregner og ulike gigantiske karsporeplanter og bregner i karbon-perioden. Det er funnet fossile trær fra midtre Devon om lag 385 millioner  år siden, men også dette var trolig trebregner. Deretter utviklet bartrærne seg i trias, sammen med ginkgo og ulike andre arkaiske grupper, omkring 320 millioner  år siden. Bartrærne dominerte helt i mesozoikum (245 - 65 millioner år siden), mens dagens løvtrær ble utviklet for alvor i kritt-perioden. I tertiær begynte trærne å dominere og dekke jordkloden, men med istidene som startet for om lag 1,5 millioner år siden trakk skogene seg tilbake.
Fantomet 1966

1966 var den tredje årgangen av Fantomet i Norge. Det ble utgitt to blader dette året, og begge historiene ble skrevet av Lee Falk og tegna av Wilson McCoy. Begge forsidene ble tegna av Rolf Gohs.
Belmont (Wisconsin)

Demografi

Ifølge folketellingen i 2000 var 871 bosatt her. Folketettheten var 1 511,6 per 579,8 km². Tettstedet hadde 401 beboelsesenheter med en gjennomsnittlig tetthet på 695,9 per 266,9 km². Belmont hadde 377 husholdninger og 245 familier, blant de 377 husholdningene var det 24,1 % som inkluderte barn under 18, 52,0 % var gift, 9,3 % ble ledet av en kvinne uten mann til stede og 35,0 % ble ikke regnet som familie. 30,0 % av alle husholdningene bestod av en person, mens 17,2 % av dem bestod av en pesron over 65 år. Gjennomsnittlig husholdningsstørrelse var 2,31 mens en gjennomsnittlig familie telte 2,90 personer.
I tettstedet fordelte aldersgruppene seg med 23,8 % under 18, 8.3 % 18 – 24, 24.8 % 25 – 44, 22,0 % 45 – 64 og 21,1 % som var 65 eller eldre i 2000. Aldersmedianen var 41 år. Belmont hadde noe mer kvinner enn menn, for hver 100 kvinner var det 91,9 menn, det samme gjelder for befolkningen med en alder fra 18 år: for 100 kvinner var det 86,5 menn.
Middels inntekt for en husholdning var på $34 853, mens den for en familie var på $49 688. Menn hadde en middelinntekt på $28 646, mens kvinners lå på $22 159. Inntekt per capita var $17 763. Omtrent 1,7 % av familiene, og 5,4 % av befolkningen befant seg under fattigdomsgrensen, blant disse var 4,5 % under 18 og 9,6 % 65 eller eldre.
Paratimia

Utseende

En middelsstor, avlang og slank, brun trebukk. Oversiden er fint hårete. Antennene er rundt halvparten så lange som kroppen, pronotum rundet, dekkvingene jevnbrede.

Levevis

Larvene av denne arten utvikler seg i furukongler. De voksne billene er gjerne nattaktive og besøker ikke blomster.

Utbredelse

Arten lever i Oregon og California.

Kilder

Cerambycidae of the World - Atimiini
Verdens Barn

Verdens Barn er en norsk organisasjon for utenlandsadopsjon. Foreningen ble stiftet i 1953 som Norsk Koreaforening, og er i dag en humanitær, livssynsnøytral og politisk uavhengig organisasjon basert på medlemskap. Organisasjonen er den eldste av de tre norske adopsjonsforeningene. De andre er Adopsjonsforum og InorAdopt.

Historie

Det var personer ved det norske feltsykehuset som var stasjonert i Korea under Koreakrigen som stiftet foreningen for å hjelpe foreldreløse koreanske barn. De formidlet kontakt mellom nordmenn som ønsket barn og de ulike koreanske institusjoner som formidlet adopsjon til utlandet på 1950- og 1960-tallet. Norsk Koreaforening arbeidet også for bekjempelsen av tuberkulose i Korea. Foreningens engasjement og førte til at de i 1969 ble den første forening i Norge som fikk statlig bevilling for adopsjonsformidling fra Korea til Norge.
I 1978 ønsket foreningen å utvide adopsjonsvirksomheten til å omfatte flere land, og adopsjon og hjelpearbeid ble skilt ut i en egen avdeling i Koreaforeningen under navnet Verdens Barn. I 1989 ble avdelingen Verdens Barn hovedforeningen Norsk Koreaforening under navnet Verdens Barn.

Adopsjonsland

Verdens Barn formidler adopsjon fra landene India, Kina, Sør-Korea, Thailand og Sør-Afrika. Kina er den største formidler av adopsjonsbarn. Hvert av landene har litt ulike kriterier for tildeling.
Tanyderophrynidae

Fossiler

Arten er beskrevet fra Midtre Jura (165-155 millioner år før nåtid) fra Kasakhstan.
Kroppslig straff

Kroppslig straff eller også kalt korporlig avstraffelse er straffemetoder som er rettet mot kropp eller kroppsdeler til den som skal straffes, gjennom å påføre smerte ved hjelp av forskjellige redskaper. Ekstremt kan dette ende med pining, skading eller dreping av vedkommende.
For at noe skal kunne regnes som straff, må det dreie seg om kontroll av adferd eller handlinger. Den som straffer vil enten kommentere visse handlinger som er utført, forhindre slike (forebygge) - eller straffe for ikke utførte, men ønskede, handlinger. Tortur for å fremkalle innrømmelser eller tilståelser er ikke regnet som straff i seg selv, men som press for å oppnå innrømmelser som så kan medføre straff.
Straffen kan gå ut på en smekk med hånden eller hard trekking i armen i oppdragende hensikt, men kan også dreie seg om pisking eller lemlesting utført av myndigheter. Slike handlinger, som å kappe hånden av en tyv, eller ekstrem pisking er fortsatt kjent som legitim maktutøvelse i enkelte regimer.
Mange stater har gått bort fra korporlig straff som metode. I Norge er det per 2015 forbudt også for foreldre i forhold til sine barn.
Zhang Ji (Jiangnan)

Zhang Ji (forenklet kinesisk: 张籍; tradisjonell kinesisk: 張籍; pinyin: Zhāng Jí, Wade-Giles: Chang Chi, stilnavn: Wen Chang 文昌, født ca 766 muligens i dagens Ma'anshan i Anhui i Kina, død ca. 830) var en dikter på Tangdynastiets tid.

Bakgrunn og virke

Zhang Ji kom fra området rundt elven Wu i Jiangnan-regionen. Ifølge sinologen Herbert Giles var han fremstående som embedsmann og dikter – Han Yu fremmet hans karriere slik at han til og med ble lærer ved det keiserlige akademi. Men det er som dikter han minnes mest i ettertiden. Han var foraktelig både overfor daoismen og buddhismen

Diktning

Ett av Zhang Jis dikt er blitt tatt inn i den viktige antologien Tre hundre Tang-dikt, som dikt nr. 151.
Den amerikanke vitenskapsmann Jonathan Chaves (齊皎瀚) har publisert den første bok på noe europeisk språk om Zhang Ji, Cloud Gate Song, som forsøker å gjengi i rimende oversettelser som er trofaste mot rimskjemaene i originaltekstene. Tre hundre av Zhangs dikt er med.
Kvikksølvguttene

Kvikksølvguttene var et norsk Death/Thrash metal-band som ble stiftet i Oslo i 1996. Bandet var i hovedsak ment som en videreføring av kultbandet Vomit som eksisterte fra 1985 til ca. 1988/89 og var et av Norges aller første Death/Thrash/Black metal-band. Kvikksølvguttene spilte inn flere gamle Vomit-låter på sine to utgivelser.
Kittil Kittilsen ble på slutten av 90-tallet frelst og er i dag en strengt konservativt kristen. Han forlot derfor metal-miljøet som en konsekvens av dette. Torben Grue har utdannet seg til operasanger, og spiller fortsatt periodevis i ulike rockeband, blant annet Bony Maronie, The Sniffercats og Sister Rain. Jørn Stubberud er fortsatt bassist i Mayhem som han var med på å grunnlegge i 1984.
Østfold-Posten

Østfold-Posten ble etablert under navnet Folkets Røst i 1917. Avisen fikk navnet Østfold-Posten i 1959. I 1990 ble avisen slått sammen med Øvre Smaalenene. Etter en ny sammenslåing med Indre Smaalenenes Avis i 1997 ble navnet endret til Smaalenenes Avis i 2003.
Vissøyre

Vissøyre (egentlig: fast inntekt) var en middelaldersk, norsk skatt.
Skatten fremkommer av hertug Håkons rettarbøter for Opplandene på 1290-tallet, men har trolig et eldre opphav enn dette. Vissøyren var en særskilt skatt på Opplandene, og var opprinnelig den eneste faste skatten i innlandsbygdene på Østlandet, mens man etter kysten derimot hadde leidangsskatten. Vissøyren var en personskatt, og ble i likhet med leidangsskatt hovedsakelig ytt i naturalier. Senere ble skatten betalt med et fast beløp per gård, beregnet etter to størrelsesklasser tilsvarende full- og halvgårder.
Mioxena blanda

Utseende

Mioxena blanda er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Mioxena blanda er den eneste norske arten fra denne slekten, så forveksling med andre arter skulle ikke by på et problem. Men flere av dvergedderkoppene er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Pichat

Pichat er en chat-programvare og protokoll som brukes for kommunikasjon i et P2P-nettverk. Du kan også opprette din egen web-chatting på internett, chatting kan skje i egne chatterom (praterom). Det krever ingen nedlasting til å chatte, alt du trenger er en nettleser med JavaScript. Alternativet er telnet-programvare for å chatte. Standard port for en chat-server er 9009/TCP, programvaren ble påbegynt i 2002.
Irene Bauer

Karriere

Bauer var opprinnelig utdannet sekretær, og arbeidet for OECD i Paris, i Utenriksdepartementet, på Det kongelige slott og ved Statsministerens kontor mellom 1965 og 1975. Hun ble cand.mag. med statsvitenskap, offentlig rett, massekommunikasjon og petroleumsrett i fagkretsen i 1977. Hun var ansatt hos Likestillingsombudet fra 1981 til 1983 og ved forhandlingskontoret i oljeavdelingen i Olje- og energidepartementet fra 1983 til 1988.
Fra 1987 til 1989 var hun politisk rådgiver (da kalt gruppesekretær) for Arbeiderpartiets stortingsgruppe med fraksjonsansvar for energi- og industrikomiteen og forbruker- og administrasjonskomiteen. Hun var i 1989 politisk rådgiver (da kalt personlig sekretær) for næringsminister Finn Kristensen og for olje- og energiminister Arne Øien. Fra 1988 til 1990 var hun leder for Norsk Kvinnesaksforening.
Etter at hun forlot regjeringsapparatet var hun ansatt i Klima- og miljødepartementet som byråsjef (1989–1991), underdirektør (1991–1997) og avdelingsdirektør (1997–2015). Hun arbeidet ved EFTA-sekretariatet
i Brussel fra 1995 til 1997. I Klima- og miljødepartementet ledet hun seksjonen for miljøsamarbeid med industriland, og i senere år arbeidet hun med polarsaker og nordisk samarbeid.

Personlig

Hun var mor til komikeren Thomas Giertsen.
Borrestil

Borrestilen er en norrøn kunst- og kunsthåndverksstil fra begynnelsen av vikingtiden, fra rundt 850-tallet og var i bruk fram til siste halvdel av 900-tallet, hovedsakelig i Norge og Sverige. Stilarten er oppkalt etter den norske skipsgraven i Borre i Vestfold hvor det funnet en del mindre seletøy i bronse. Borrestilen etterfulgte Osebergstilen og kan betraktes som en videreføring av denne.
Stilen er i likhet med den eldre Osebergstilen variert, men var mer preget av stilisering. Det finnes mange ulike typer gjenstander, men normalt ikke våpen. Gjenstander utformet i Borrestil er blitt funnet over hele Nord-Europa, fra Island til Russland, fra Dublin i Irland til York i nordlige England og ikke utelukkende i Skandinavia som med de tidligere stilartene. Borrestilen opptrer parallelt med engelskinspirerte platemotiver i insulær kunst. Borrestilen er den eldste kjente norrøne stilen på De britiske øyer og preget blant annet utskjæringer på steinskulpturer på Man, som på korsplaten med runeinskripsjoner fra Kirk Michael og Gosforthkorset i Cumbria.
Borrestilen er dokumentert i mindre metallarbeider som stort sett er gjort som filigranarbeid, det vil forsiring med tråder (fra latin filum) som er bøyd eller vridd fast. Hovedmotivet er ringkjeder, et båndmotiv hvor to båndflettinger er lagt over hverandre, men resultatet er langt mer komplekst enn vanlig båndfletting. De ringformede mønstre består av geometriske figurer i kjeder med knuter og sløyfer av bånd i kraftig relieff. Disse ringkjedemotivene omslutter symmetriske billedflater med figurer som blir sett forfra. Et annet motiv er kringleløkke, brukt enten alene eller parvis.
Dyrefigurene i stilen opptrer i to varianter. Den ene består av gripedyr på fire bein med et hundelignende hode sett forfra og med en forvridd, båndformet kropp. Den andre består av nærmest naturalistisk dyr som er sett i profil og med gripeklør. Hodet er vendt bakover med nakketopp og lårspiral. Disse forvridde gripedyrene er meget plastisk utformet, men i forhold til de forgående stilperioder er de generelt mer stilisert. Ytterligere et motiv er det maskelignende «Borrehodet», preget av et runde øyne og halvrunde ører, og et trekantformet fjes som kan minne om et kattehode. Kroppen som strekker seg etter hodet er formet av bånd. Motivet med de forvridde, plastisk utformet gripedyrene synes å ha et nært slektskap til den delvis samtidige Jellingestilen i Danmark.
Niko Bellic

Niko Bellic er en fiktiv karakter i Grand Theft Auto IV, i Grand Theft Auto-serien.
Niko er fra Øst-Europa, og drar til Amerika for å leve den amerikanske drømmen som fetteren har skrytt av. Men det viser seg å være sprøyt: Han har ingen dyre biler, og ingen damer. Niko kommer på grunn av dette opp i flere dilemmaer. Stemmen til Niko Bellic er spilt av den amerikanske skuespilleren Michael Hollick.
Ordrup

Historie

Den første skriftlige henvisning til byen har man omkring 1170 hvor deler av byen ble overdratt fra Esrum Kloster til biskop Absalon; den bestod da av åtte gårder. Som det var tilfellet andre steder på den tid, så var gårdene ofte eid, av enten kronen eller kirken. Kronens besittelser og aktivitet i egnen ble større med tiden med opprettelse av lyst- og jaktslott i Jægersborg og Charlottenlund, og Jægersborg Dyrehave som ble opprettet i 1669. 
Ordrup Jagtvej ble opprettet for å knytte Charlottenlund slott med Dyrehaven så der var lettere adgang for kongens jaktselskaper. I 1765 kom Ordrups jorder inn under Bernstorff Slot, og kort etter ble det gjennomført landboreformer med utskifting av mark som ga bøndene selveie. I 1789 kom byen ut for en større katastrofe, da en brann den 6. september la stort sett hele byen i aske.
Utviklingen fra landsby til sammenhengende byområde begynte på 1800-tallets siste halvdel. Utbyggingen av offentlig transport og alminnelig utstykning tok fart og villakvarterene skjøt opp i begynnelsen av 1900-tallet. Ordrup Realskole ble opprettet i 1867, og den lille privatskolen Friser Skole, som ble anlagt i 1879, vokste hurtig i popularitet og skiftet i 1911 navn til Ordrup Gymnasium.
Ordrup Kirke ble oppført i 1878 og i 1891 ble Ordrup Sogn skilt ut av Gentofte Sogn.

Dagens Ordrup

I dag er Ordrup vokst sammen med de omkringliggende forstadsområder i Gentofte kommune.
Escherichia coli

Escherichia coli i vannrensing og kloakkbehandling

Escherichia coli benyttes som indikator på avføringsforurensing av drikkevann. Escherichia coli er eutrof og vokser derfor dårlig i vann. Påvisning av Escherichia coli i drikkevann indikerer derfor nylig forurensing. Escherichia coli er sjelden selv patogen, men påvisning av den kan tyde på at det finnes andre patogene mikroorganismer og parasitter i vannet.
Noen ganger kan imidlertid Escherichia coli ikke brukes som indikator på forurensning med avføring, som f.eks. i miljøer der Escherichia coli gror godt, bl.a. ved papirfabrikker.

2006

I 2006 ble til sammen 18 personer, hvorav 16 barn, i Norge syke etter å ha blitt smittet av  E. coli O103 fra infisert morrpølse. Ett av barna døde.

2009

Også i 2009 ble fire barn i Norge syke etter å ha blitt smittet av Escherichia coli O157:H7. En toåring i Sogn og Fjordane døde. Smittekilden ble ikke funnet.

2011

I mai 2011 oppsto et sykdomsutbrudd i Tyskland som skyldtes smitte av Escherichia coli O104:H4.
Stortingsvalget 1903

Valgordning

Dette var siste stortingsvalg med indirekte valg. I hvert formannskapsdistrikt hadde lensmannen eller formannskapet ansvar for å holde valgting som utpekte valgmenn. Valgmennene møttes til valgmannsting. På landet hadde hvert amt valgmannsting, og utpekte 1-5 av 78 stortingsrepresentanter. Kjøpstedenes valgmannsting utpekte én eller flere av 39 stortingsrepresentanter.
Valgtingene ble holdt i perioden 5. august til 8. september. 436 valgting i landdistriktene utpekte totalt 3 706 valgmenn. 40 valgting i byene utpekte totalt 2 168 valgmenn. Fire av valgtingene ble underkjent, og nye valgting ble avholdt i perioden 20. november til 16. desember 1903. Valgmannstingene ble holdt i perioden 13. august til 16. september 1903. Stortinget ble konstituert 12. oktober 1903.
Bnei Brak

Demografi

Byen har en befolkning på 147 100 innbyggere (pr. september 2006), hvor majoriteten er harediske jøder. Den har også større befolkningstetthet enn noen annen israelsk by, med 20 076 innbyggere pr. kvadratkilometer. I valget i 2006 valgte 89 % av innbyggerne harediske partier, samt at 7 % stemte på andre religiøse partier.
Institutt for fysikk og teknologi

Institutt for fysikk og teknologi er ett av åtte institutter ved Det matematisk-naturvitenskapelige fakultet ved Universitetet i Bergen. Instituttet er inndelt i åtte forskningsgrupper og fire fellesenheter og har i underkant av 100 medarbeidere. Instituttet har cirka 80 PhD-studenter, om lag 130 mastergradsstudenter og anslagsvis 250 bachelorstudenter. Instituttet er inndelt i syv forskningsgrupper og fire fellesenheter. Instituttet har en ledergruppe på fire personer som står for den daglige driften og et instituttråd til strategiske beslutninger.
Klinkermurstein

Klinkermurstein er en type murstein som brukes i husbygging. 'Klinker' var betegnelsen på murstein som lå for nære flammene i ovnen når de ble brent. disse fikk en annen tekstur og farge og ble opprinnelig forkastet. Men på begynnelsen av nittenhundretallet oppdaget arkitekter disse mursteinene og fant at de var både fullt brukbare og hadde estetiske kvaliteter. Klinkermurstein ble en viktig ingrediens i den tyske mursteinsekspresjonismen (backsteinexpressionismus)
Ordet «Klinker» kommer muligens av «Klingende murstein».
Hormaphididae

Levevis

De fleste Hormaphididae har vertsveksling mellom en primær-vertsplante der de danner galler og en sekundær-vertsplante, men noen har bare det ene eller det andre. Gruppen Hormaphidini har som primærvert busker i slekten Hamamelis (trollhasselfamilien), mens Cerataphidini har som primærvert busker og trær i slekten Styrax (styraksfamilien). Sekundærvertene er mer varierte og omfatter blant andre gress og palmer. Mange av artene har egne soldat-kaster, særlig i gallene på primærverten, men noen også i stadiene som lever på sekundærverten. Disse er sterile, større enn de andre og har ofte skarpe horn på forkroppen som de bruker til å stikke fiender. De kan også slåss med artsfrender. En spesiell atferd hos denne gruppen er at honningduggen som de skiller ut, blir formet til kuler og pakket inn i voks, før den blir kastet ut av gallen. Dette hindrer at bladlusene drukner i sine egne ekskreter.